AARHUS: En voldsom storm i 1969 var hård ved badeanstalten Aarhus Søbad for foden af Riis Skov.

Så medtaget var badeanstalten efter stormen, at byrådet var tæt på at beslutte sig at nedlægge den.

Men vinterbadeklubben, der brugte badeanstalten, samlede 700 underskrifter bag en protest, og det lykkedes at overbevise byrådet og borgmester Bernhardt Jensen om, at badeanstalten skulle bevares.

Det blev dog kun en del af badeanstalten, der blev genopført. Til gengæld blev den anlagt på støbte moler, og det er formentlig ved den lejlighed, at den kom til at hedde Den permanente.

Nu vil Vikingeklubben Jomsborg, der vinterbader fra Den Permanente Badeanstalt, genopføre den, som den så ud frem til 1969.

Derfor skal Magistraten på mandag tage stilling til en ansøgning fra Jomsborg om en partnerskabsaftale.

Aftalen går ud på, at Jomsborg overtager ejerskabet af og driftsansvaret for både de nye faciliteter og en lang række af de eksisterende.

Kommunen skal fortsat stå som ejer af selve anlægget med broer og pæle med mere.